Zdenka Weber

**Zdenka Weber** (Varaždin, 17. lipnja 1950.) je hrvatska muzikologinja, glazbena kritičarka, predavačica, pedagoginja i diplomat.

U Varaždinu je pohađala gimnaziju i Srednju muzičku školu (glavni predmet je bio klavir). Potom odlazi na studij u Zagreb, gdje je studirala na Filozofskom fakultetu njemački jezik i književnost te engleski jezik i književnost, a na Muzičkoj akademiji je diplomirala muzikologiju.

Studirala je na poslijediplomskom studiju bečkog sveučilišta kao stipendistica austrijske vlade. 
Potom je otišla studirati u Francusku, na Sorbonnu kao stipendistica francuske vlade. Ondje je magistrirala te kasnije doktorirala na temu Recepcije glazbe Claudea Debussya u Hrvatskoj (*La réception de la musique de Claude Debussy en Croatie*). U Njemačkoj je dobila Deutscher Akademischer Austauschdienst (DAAD) za postdoktorski studij na dvama berlinskim sveučilištima: Slobodnom sveučilištu i Tehničkom sveučilištu.

Radila je u Deutsche Oper u Berlinu.

Kad je položila za rad u hrvatskoj diplomaciji, radila je kao savjetnica za kulturu pri Ministarstvu vanjskih poslova i europskih integracija RH te u hrvatskom veleposlanstvu u Berlinu kao prva tajnica za kulturu, znanost i obrazovanje. 2010. je postala ministricom savjetnicom MVPEI RH.

Predavala je na zagrebačkoj Muzičkoj akademiji (radila od 1974. do 1992.) i osječkom Pedagoškom fakultetu. U inozemstvu je predavala u Berlinu na Visokoj glazbenoj školi Hanns Eisler. Znanstvenički je u inozemstvu radila također u Berlinu, u Institutu za muzikološka istraživanja Preussischer Kulturbesitz. Predavala je glazbenu povijest na osječkom, zagrebačkom i berlinskom sveučilištu.

Autorica je mnoštva znanstvenih, stručnih i publicističkih članaka (više od 3000) u Hrvatskoj i inozemstvu, uređivala je muzikološke zbornike te sudjelovala na znanstvenim skupovima u svijetu. Za svoj je rad dobila brojne nagrade. Piše za hrvatske časopise (Hrvatsko slovo - kulturna rubrika i dr.).

Članica je Hrvatskog društva skladatelja, Hrvatskog muzikološkog društva i inih.

Članicom je ocjenjivačkih žirija (za dodjelu Vjesnikove nagrade Josip Štolcer Slavenski), festivalskog žirija Varaždinskih baroknih večeriju(za nagradu Ivan Lukačić

Njeni poznati studenti su muzikologinja  Jagoda Martinčević i skladatelj Berislav Šipuš.

## Djela
*Impresionizam u hrvatskoj glazbi: recepcija glazbe Claudea Debussya u Hrvatskoj 1918.-1940, 1995.

Urednica je izdanja:
* *Fran Lhotka u povodu 100. obljetnice rođenja*, 1975. godine.
* *Dora Pejačević, Život-Djelo-Stvaralaštvo, u povodu 100. obljetnice rođenja*, 1985.
* *Recepcija glazbe Claudea Debussya u Hrvatskoj*, 1987.

## Nagrade
*Zlatna značka Muzičke omladine Jugoslavije, 1975.
*nagrada Sedam sekretara SKOJ-a za mlade do 30 godina, 1975., za glazbeno-publicistički rad
*Red hrvatskog pletera predsjednika RH dr. Franje Tuđmana, 1999., za izuzetno uspješan rad s hrvatskim iseljeništvom u SR Njemačkoj  
*Red Danice hrvatske s likom Marka Marulića, 2000., za istaknutu djelatnost na promociji hrvatske kulture
*Broš kraljice Luise Zaklade Otto von Bismarck u SR Njemačkoj, 2000., za promicanje
suradnje između hrvatske i njemačke kulture
*Chevalier des Arts et des Lettres Ministarstva kulture Francuske Republike, 2004.
*razne nagrade Hrvatske glazbene mladeži

## Napomene

## Literatura
*http://www.unizg.hr/fileadmin/rektorat/dokumenti/AMAC/vijesti_za_AMAC/CV_Zdenka_Weber.pdf  Sveučilište u Zagrebu Zdenka Weber
*http://www.hds.hr/pub/tribine_hds_a/974-0/popup_hr.htm Hrvatsko društvo skladatelja - Tribina HDS-a u čast 35. obljetnice javnoga djelovanja dr. sc. Zdenke Weber. Autor: Vesna Rožić, 30. listopada 2007.
*http://narodne-novine.nn.hr/clanci/sluzbeni/1997_06_58_879.html Odluka o odlikovanju Redom hrvatskog pletera, broj: 01-051-97-16-5/1 od 27
*Isticati dobro, Sanja Majer Bobetko. str. 19, Hrvatsko slovo, Zagreb, petak, 16. studenoga 2007.